《题秋江送别图送杨亨衢少府参安成军事》
元代·郭钰

杨少府，紫骝马，黄金鞭，团花战袍绣两肩。腰下雕弓悬，迥若秋鹰解绦旋。

纵之飒飒，凌千仞之苍烟。酒酣拔剑玉龙舞，喝令西飞白日回中天。

簸海腥风白波立，压空杀气玄云连。缘边诸将亦无数，昼拥旌旗夜挝鼓。

豹韬合变待参谋，太守抡才君独去。送君江上君甚欢，江风吹雪芦花寒。

知君心事如秋水，故应写入画图看。问谁画者谢君绩，不画琵琶美人泣。

舟子扬帆发棹歌，主人解剑停杯立。我亦从军今四年，男儿姓名何足怜。

老亲白发长相忆，只得还家种薄田。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。